Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 1059/11/8807	Michalovce, 16.2.2012
EEČ : 2-66-45-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
aj napriek tomu, že dňa 11. 09. 2011 v čase o 15.45 h v XXXXX v XXXXX na ul. XXXXX bol pracovníkmi SBS pristihnutý pri krádeži tovaru zn. Palmolive men v hodnote 2,29 €, čím sa dopustil priestupku proti majetku podľa § 50 ods. 1 zák. č. 372/1990 Zb. o priestupkoch, za ktorý bol na mieste postihnutý policajtom Mestskej polície XXXXX uložením blokovej pokuty vo výške 10,- € blokom na pokutu nezaplatenú na mieste č. AB 105959, ktorého rozhodnutie nadobudlo právoplatnosť dňa 11. 09. 2011, opätovne dňa 13. 10. 2011 v čase o 17.30 h v XXXXX v XXXXX na ul. XXXXX odcudzil tovar a to potraviny v celkovej hodnote 7,40 €, kedy bezprostredne po krádeži bol prichytený pracovníčkou SBS, pričom odcudzený tovar bol v nepoškodenom stave vrátený poškodenej strane, čím pre spoločnosť XXXXX, so sídlom XXXXX spôsobil škodu v celkovej výške 7,40 €,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ, OR PZ v Michalovciach, OO PZ XXXXX pod č. ORP-1787/MI-MI-2011 zo dňa 23.11.2011 bolo začaté trestné stíhanie a zároveň vznesené obvinenie XXXXX pre prečin krádeže podľa § 212 ods. 2 písm. f) Tr. zákona na vyššie uvedenom skutkovom základe.

Obvinený XXXXX je trestne stíhaný pre prečin krádeže podľa § 212 ods. 2 písm. f) Tr. zákona, za ktorý možno uložiť trest odňatia slobody až na dva roky, teda trest, ktorého horná hranica neprevyšuje 5 rokov.
	
Obvinený sa k trestnému činu priznal, súhlasil s podmienečným zastavením trestného stíhania, doposiaľ nebol nikdy súdne trestaný. Z miesta trvalého bydliska obvinený nie je bližšie hodnotený.

Trestným činom spôsobená škoda nebola v trestnom konaní poškodeným uplatnená, nakoľko odcudzený tovar bol v dôsledku zásahu pracovníka SBS vrátený späť na predajňu.

Z týchto dôvodov vzhľadom na osobu obvineného, okolnosti prípadu, závažnosť trestnej činnosti a jej následok, možno takéto rozhodnutie považovať za dostačujúce.
	
Obvinený splnil všetky zákonné podmienky uvedené v ust. § 216 ods. 1 Tr. poriadku na podmienečné zastavenie trestného stíhania.
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.
	
Vzhľadom na uvedené bolo potrebné rozhodnúť tak, ako je to uvedené vo výroku tohto uznesenia.

Skúšobná doba začína plynúť právoplatnosťou uznesenia o podmienečnom zastavení trestného stíhania. Ak obvinený v skúšobnej dobe bude viesť riadny život a vyhýbať sa protiprávnemu konaniu, rozhodnem, že sa osvedčil. Inak rozhodnem, a to i počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať v lehote do 3 dní od jeho doručenia na Okresnú prokuratúru v Michalovciach. Sťažnosť má odkladný účinok. 

Mgr. Tomáš Župík
prokurátor